Рафаел
Лангерхорст
raphael.langerhorst@kdemail.net

# Канцеларија

## Увод у К‑офис

### Преглед

Пројект КДЕ такође је створио свеобухватну свиту канцеларијских програма, звану К‑офис, која се држи стандардâ и врло добро уклапа у радну површ КДЕ‑а. Ова секција написана је имајући на уму верзију 1.4 К‑офиса.

К‑офис је високо интегрисана свита канцеларијских програма која се гради директно над радним оквиром КДЕ‑а. То има многе предности у погледу уградње, могућности, перформанси, блиског изгледа и осећаја итд. Све технологије КДЕ‑а, попут ДКОП‑а, У/И захвата, к‑делова, непосредно су расположиве.

Нарочито је проширена технологија к‑делова за компоненте К‑офиса, ради врло флексибилног угњеждавања докумената унутар докумената.

Пошто је већи део технологије присутан унутар самог КДЕ‑а, К‑офис је врло лагана свита канцеларијских програма, што резултује брзим покретањем програма и малом потрошњом меморије. Ово К‑офис чини свитом погодном и за старији хардвер, што у неким случајевима може значајно уштедети трошкове.

К‑офис је такође свита са врло заокруженим могућностима. Није ограничена на обрађивање текста, табеларне рачуне или презентације, него има и компоненте за обраду слика, цртање графикона, израду пословних извештаја, управљање базама података и управљање пројектима. Заслугом флексибилне компоненталне интеграције, мање алатке попут мотора дијаграма и графикона, као и уређивача формула, такође су доступне у самосталном облику.

Као што видите, К‑офис доноси многе могућности које могу обогатити канцеларијско искуство. Непосредан и КДЕ-олики приступ у изгледу и осећају, као и блиска употребљивост, чине К‑офис сасвим корисним за свакодневни канцеларијски посао.

### Могућности

Овај списак даје општи оквир могућности К‑офиса. К‑офисова свита канцеларијских програма преобимна је да би се побројали сви детаљи.

#### Могућности К‑офиса

- Комплетно се гради над КДЕ‑ом, што пружа технологије КДЕ‑а по малој цени.

- Потпуно се интегрише у КДЕ, што је кључно за пословна окружења.

- КДЕ технологије укључују апстраховање локација докумената, скриптовање ДКОП‑ом, делове и прикључке...

- Потпуно угњежђивање компонената.

- Низак меморијски отисак, брзо покретање, лаганост.

- Заокружене могућности: понуђене су многе компоненте.

- Интуитивно, лако за учење, корисничко сучеље пријатног изгледа.

- Држи се стандарда: Оејзисов формат отвореног докумената.

### Оејзисов формат отвореног докумената

За канцеларијску свиту важно је придржавање стандарда где је год могуће, нарочито за формате фајлова. Оејзисова спецификација формата отвореног докумената представља отворени стандард за канцеларијске програме. Овај формат се све више шири, и будући да је исти формат фајлова којег користи Опенофис, размену фајлова са корисницима ове канцеларијске свите чини врло лаком.

Увек је добро држати се званичних стандарда. Тачно познавање сопствених докумената често је кључно у пословним окружењима.

К‑офис има у понуди више компонената него што их покрива Оејзисова спецификација. Ипак, све компоненте покривене спецификацијом заправо користе Оејзисов формат отвореног документа.

## Преглед компоненти К‑офиса

Имајте на уму да све ове компоненте изврсно сарађују међусобно. На пример, табеларни рачун у основи може садржати све од графикона до презентација, извештаја, па чак и текстуалних докумената. Уопште, скоро свака компонента може садржати скоро сваку другу.

К‑ворд

  Компонента обрађивача текста, али и с многим аспектима програма за стоно издаваштво. Ово ствара прилично јединствену мешавину могућности, којом се лако могу правити занимљиви распореди.

  - Веб сајт: http://www.koffice.org/kword/

  - Приручник за К‑ворд

К‑спред

  Компонента табеларног рачуна. К‑спред је скриптабилан програм за табеларни рачун, који пружа и таблично оријентисане прорачуне и подршку за сложене математичке формуле и статистику. У могућности спадају хипервезе, провера ваљаности ћелија са подесивим упозорењима и радњама, скриптовање и посебна прилагођавања ћелија.

  - Веб сајт: http://www.koffice.org/kspread/

  - Приручник за К‑спред

К‑презентер

  Компонента за презентације. Може се користити стварање екранских презентација или дизајнирање и штампање фолија. У могућности спадају угњежђивање слика и графичких исечака, лак рад са објектима и могућност прављења ХТМЛ или ИксМЛ слајдшоуа.

  - Веб сајт: http://www.koffice.org/kpresenter/

  - Приручник за К‑презентер

Кивио

  Компонента графикона токова и дијаграма. За посебне потребе могу се користити додатни скупови мустри, постоји радни оквир прикључака за додатну функционалност, а могући су чак и УМЛ дијаграми.

  - Веб сајт: http://www.koffice.org/kivio/

  - Приручник за Кивио

Карбон‑14

  Програм за векторско цртање.

Крита

  Компонента за сликање и обраду слика. Крита пружа како лакоћу коришћења и забавне могућности попут вођеног сликања, тако и врхунске могућности попут подршке за 16‑битне слике, ЦМИК, па чак и опенЕКСР ХДР слике.

  - Веб сајт: http://www.koffice.org/krita/

  - Приручник за Криту

Кугар

  Погодна компонента за прављење пословних извештаја, допуњена сопственим напредним дизајнером. У могућности спада штампање извештаја у постскрипту, пуна контрола на фонтовима, бојама, равнању и преламању текста, као и отворени фајлови с дефиницијом извештаја (распоред ускладиштен у облику ИксМЛ‑а).

  - Веб сајт: http://www.koffice.org/kugar/

  - Приручник за Кугар

К‑плато

  Компонента за управљање пројектима која омогућава планирање и распоређивање различитих пројеката.

  - Веб сајт: http://www.koffice.org/kplato/

Кекси

  Компонента управљања подацима. Може се користити за прављење шема база података, уметање података, извршавање упита и обраду података. Могу се стварати формулари за пружање посебног сучеља к вашим подацима. Сви објекти базе података — табеле, упити и формулари — складиштени су у бази, што олакшава дељење података и пројектовање базе.

  - Веб сајт: http://www.koffice.org/kexi/ и http://kexi-project.org

  - Приручник за Кекси

К‑графикон

  Компонента за цртање графикона. Служи за угњежђивање графикона у друге компоненте К‑офиса. Лака је за коришћење и високо прилагодљива, допуштајући измену свих параметара и флексибилне распореде.

  - Веб сајт: http://www.koffice.org/kchart/

  - Приручник за К‑графикон

К‑формула

  Уређивач формула који пружа основни унос и функционалност за формуле у осталим програмима К‑офиса. Неке од могућности чине интелигентно управљање курсором, вишестепени опозив и напредно истицање синтаксе.

  - Веб сајт: http://www.koffice.org/kformula/

  - Приручник за К‑формулу

### Сродне информације

- Главни веб сајт: http://www.koffice.org

- Приручник за К‑офис

## Даље информације

### Приручници за програме

Свака компонента К‑офиса стиже са сопственим приручником. Ови приручници пружају најновије информације о разноликим компонентама које К‑офис нуди, те их треба прочитати за боље упознавање К‑офиса. Приручницима можете приступити У/И захватом документације у К‑освајачу (тј. уписивањем `help:/naredba-programa` у траку локације) или одабиром приручника из К‑центра-помоћи. Веб сајт је такође добро место да сазнате нешто више: http://www.koffice.org.

### Интернет ресурси

Главни сајт К‑офиса на Интернету је http://www.koffice.org.

Тамо ћете наћи како информације о поштанским листама за кориснике и програмере, тако и додатне ресурсе за програмере.

Пројекат Кексија има и додатан веб сајт, који се може наћи на http://www.kexi-project.org.

### Развој прикључака

К‑офис се лако може проширивати прикључцима. Развој прикључака није претежак, а могу послужити за оптимизовање свакодневног радног тока. Ово може бити врло примамљиво за пословна окружења, ради испуњавања индивидуалних захтева. Можете погледати постојеће прикључке или прочитати општи увод на сајту за програмере, док се Техбаза КДЕ‑а, општи сајт за развој под КДЕ‑ом, налази се на http://techbase.kde.org.