Кришна
Татенени
tateneni@pluto.njcc.com
Драган
Пантелић

    falcon-10@gmx.de

превод
2003-10-12
3.2
КДЕ
К‑контрола
К‑освајач
прегледање

## Прегледање К‑освајачем

У овом контролном модулу можете изабрати разне опције изгледа и понашања К‑освајача као КДЕ‑овог интегрисаног веб прегледача.

### Понашање

Прва опција коју можете укључити на овој страници је Допуна формулара. Ако попуните ову кућицу, К‑освајач памтити како попуњавате питања из формулара, те покушавати да их касније попуни одговорима које сте раније уносили.

Број ставки формулара које К‑освајач памти можете подесити испод, клизачем Највећи број допуна:.

Наравно, све чиме К‑освајач испуни формулар можете уредити пре предавања формулара.

Следећа опција је Промени показивач над везом. Ако је изабрана, облик показивача промениће се (обично у шаку) кад год се наднесе над хипервезу. Ово олакшава уочавање веза, нарочито када су у виду слика.

Подразумевано се за сваку страницу отвара нови прозор К‑освајача, али се може отворити и више језичака унутар једног прозора. Такође подразумевано, средње дугме миша је пречица за отварање везе у новом прозору. Ако попуните Отвори везу у новом језичку уместо у новом прозору, можете кликнути средњим на везу да је отворите под новим језичком.

Ако прегледате с језичцима, можете изабрати да ли новоотворени језичак постаје активан („предњи“), или остаје у позадини. На спорој вези с Интернетом, или док прегледате страницу са списком наслова и других веза, можете желети да да отварате језичке у позадини док настављате да читате тренутну страницу. У том случају, оставите ову поставку искљученом. Ако бисте радије да се одмах пребацујете на нову страницу, остављајући стару у позадини да се касније навратите, укључите поставку.

Ако покушате да затворите прозор К‑освајача са више отворених језичака, бићете упитани желите ли заиста то да учините. Овим понашањем можете управљати кућицом Потврди затварање прозора са више језичака.

Једна могућност зарад удобности је да ако укључите Десним кликом уназад кроз историјат, клик на празну област (тј. не на везу) у К‑освајачевом прозору имаће исто дејство као и дугме Назад на траци алатки.

Кућицом Аутоматски учитај слике одређујете да ли ће слике на веб страницама бити подразумевано учитаване. Осим ако немате врло спору везу, вероватно ћете желети да оставите укључену ову опцију, пошто се многе веб странице тешко користе без слика. Ако искључите аутоматско учитавање слика, при читању текста можете учитати слике на захтев ако вам затребају.

Укључење Аутоматско одгођено освежавање/преусмеравање допушта веб сајтовима да вас пошаљу на другу страницу без вашег захтева. У многим случајевима ово је погодност. На пример, веб сајт је премештен на нови УРЛ; многи вебмастери оставиће на старој адреси страницу која вам саопштава да је сајт премештен, те да бисте можда хтели да промените маркер, а затим вас аутоматски спроводи до новог веб сајта. Ова могућност пак може збуњивати или нервирати, или се злоупотребити, стога можете одлучити да је искључите.

Следећа поставка је Подвучене везе:. Можете изабрати да се везе увек подвлаче; у том случају, сваки текст у служби везе на веб страници биће приказан подвученим фонтом. Иако многе веб странице бојама издвајају везе, подвлачење веома олакшава да се оне уоче.

Ако не волите подвучене везе, можете изабрати и да се никад не подвлаче. Или, као компромис, да се подвлаче при лебдењу, тј. само кад се показивач миша наднесе над везу, а иначе не.

Многе веб странице садрже анимиране ГИФ слике, које могу бити врло досадне, а понекад и црпити ресурсе вашег система. Опцијом Анимације: можете одредити како се анимације пуштају. Подразумевано су укључене и поштују поставке слике, а можете их искључити, или задати да се одврте само једном чак и ако фајл садржи инструкције да се анимација врти више пута или без престанка.

### Фонтови

Под овим језичком можете изабрати разне опције везане за фонтове. Мада су облици и величине фонтова често део дизајна веб странице, можете задати неке поставке које ће К‑освајач подразумевано користити.

Прво што можете подесити је величина фонта, кроз две поставке које садејствују како би вам омогућиле удобан осећај прегледања.

Као прво, можете подесити опцију Најмања величина фонта:. Она чини да К‑освајач игнорише сваку мању величину фонта коју наводи страница, односно никад неће употребити фонт мањи него што овде задате.

Затим, можете подесити опцију Средња величина фонта:. Ово није само подразумевана величина текста кад страница не наводи величину, него служи и као основна величина према којој се израчунавају релативне величине фонтова. На пример, ХТМЛ инструкција `smaller` означава величину мању од овде задате.

За обе опције, тачну величину фонта у тачкама можете задати преко бројчаника (стрелицама или неспоредним уписивањем) покрај етикете опције.

Ове опције су међусобно независне. Странице које не постављају величину фонта, или траже подразумевану, биће у величини коју сте поставили под Средња величина фонта:. Странице које траже величину мању од поставке Најмања величина фонта:, уместо тражене добиће ову величину. Једно не утиче на друго.

Преостале опције су за фонтове придружене разним типовима обележавања који се јављају на ХТМЛ страницама. Имајте на уму да многе веб странице умеју да потисну ове поставке. Кликом на било коју контролу с именом фонта добијате списак имена фонтова, с којег можете одабрати други фонт по жељи. (Ако има много фонтова, списак садржи усправну клизачку траку којом можете клизати кроз све фонтове.)

Испод овога, можете подесити Корекција величине фонта за ово кодирање:. Понекад су фонтови које желите да користите за неко кодирање или језик много већи или мањи од просека, и овом поставком их можете довести у ред.

Можете подесити подразумевано кодирање које К‑освајач претпоставља при израђивању страница. Подразумевана поставка је кодирање језика, али је можете заменити било којим кодирањем на списку.

### Јава и јаваскрипт

Јава омогућава веб прегледачу да преузима и извршава програме, под условом да је на рачунару инсталиран неопходан софтвер. Многи веб сајтови користе јаву нпр. банкарски сервиси на вези или интерактивни играчки сајтови. Будите свесни да извршавање програма из непознатих извора може представљати претњу по безбедност вашег рачунара, чак и ако потенцијални степен штете није висок.

Кућицама под Глобалне поставке можете подразумевано укључити подршку за јаву на свим веб сајтовима. Такође можете изабрати да укључите или искључите јаву за поједине домаћине. Да додате смерницу посебну по домаћину, кликните на дугме Додај...; у дијалогу који се појави упишите име домаћина, а затим одаберите да ли прихватате или одбијате јавански ко̑д са тог домаћина. Домен ће се затим појавити на списку лево на страници.

За избор другачије смернице, изаберите домаћин са списка и кликните на дугме Измени.... Дугме Обриши уклања смерницу за изабрани домаћин; после брисања, на тај домаћин примењиваће се глобалне поставке. Кликом на дугме Увези... можете увести смернице из фајла. Дугметом Извези... уписујете текући списак у компресовани архивски фајл.

Најзад, групом контрола под Поставке јава‑машине можете задати неке опције извршавања јаве. Оне су корисне за испитивање проблема или ако програмирате на јави, у супротном обично нема разлога да их подешавате.

Ако изаберете опцију Прикажи конзолу јаве, К‑освајач ће отворити конзолни прозор из ког јавански програми могу да читају и пишу текст. Док већина јаванских програма не захтева такву конзолу, она може бити од помоћи при испитивању проблема у датом програму.

Користи К‑У/И учиниће да ЈВМ користи КДЕ‑ове сопствене У/И захвате за мрежна повезивања.

Поставка Користи менаџер безбедности је подразумевано укључена, и чини да се ЈВМ извршава са активним менаџером безбедности. Ово ће спречити аплете да читају и пишу по фајл систему, стварају произвољне сокете, и уопште извршавају радње које би могле угрозити ваш систем. Искључите ову опцију на сопствени ризик. Алатком смерница јаве можете изменити фајл `$`HOME`/.java.policy` тако да коду преузетом са извесних сајтова дате веће дозволе.

Кућицом Искључи сервер аплета када није активан дуже од можете приштедети ресурсе затварањем сервера јаванских аплета док се не користи, уместо да се и даље извршава у позадини. Ако остане искључено, јавански аплети се могу брже покретати, али ће се системски ресурси трошити и док нема аплета. Ако опцију укључите, можете задати и прековреме.

Можете или рећи К‑освајачу да аутоматски открије инсталацију јаве на систему, или сами задати путању ка инсталацији у пољу Путања до извршног фајла јаве, или „java“:. Потоње може бити згодно, на пример, ако на систему има неколико инсталација јаве, па желите да задате која да се користи. Ако јаванска виртуелна машина захтева било какве посебне опције покретања, можете их уписати у поље Додатни аргументи за јаву:.

### Јаваскрипт

Упркос имену, јаваскрипт нема баш никакве везе са јавом.

Први део ове странице ради исто као поставке на страници јаве.

Кућицама под Глобалне поставке можете подразумевано укључити подршку за јаваскрипт на свим веб сајтовима. Такође можете изабрати да укључите или искључите јаваскрипт за поједине домаћине. Да додате смерницу посебну по домаћину, кликните на дугме Додај...; у дијалогу који се појави упишите име домаћина, а затим одаберите да ли прихватате или одбијате јаваскриптни ко̑д са тог домаћина. Домен ће се затим појавити на списку лево на страници.

За избор другачије смернице, изаберите домаћин са списка и кликните на дугме Измени.... Дугме Обриши уклања смерницу за изабрани домаћин; после брисања, на тај домаћин примењиваће се глобалне поставке. Кликом на дугме Увези... можете увести смернице из фајла. Дугметом Извези... уписујете текући списак у компресовани архивски фајл.

Последњи скуп опција на овој страници одређује шта бива кад страница користи јаваскрипт за одређене радње.

Можете засебно дозволити или забранити премештање, промену величине и фокуса прозорима путем јаваскрипта. Такође можете онемогућити да се јаваскриптом мења текст у траци стања, тако да, на пример, увек видите куда ће вас одвести веза кад кликнете на њу. Избори за ове опције су дозволи и игнориши.

За отварање новог прозора постоји још строжија контрола. Можете подесити К‑освајач да све такве захтеве дозволи, да пита кад год добије захтеве, или да одбије сваки захтев за искачући прозор.

Поставка паметно дозволиће искачући прозор путем јаваскрипта само ако изричито кликнете на везу која га ствара.

### Адблокови филтери

К‑освајачев Адблок може се подесити да замени или уклони слике или оквире са веб страница које поклопи низ филтера.

Поставка Укључи филтере укључује или искључује коришћење списка УРЛ филтера.

Ако је укључено Сакриј филтриране слике, блокиране слике потпуно се уклањају са странице, а простор које би заузимале сажима. Ако је опција искључена, на место исфилтрираних слика ставља се слика местодржача.

УРЛ изрази за филтрирање је списак УРЛ‑ова који ће се упоређивати са именима слика и оквира при одлучивању о филтерским радњама. Могу се употребити џокери у стилу имена фајла и регуларни изрази.

Филтер се може изразити или као џокерска ниска у стилу фајла (нпр. `http://www.site.com/ads/*`) или као пуни регуларни израз, омотавањем филтера косим цртама (нпр. `//(ads|dclk)\./`).

Увоз и извоз сачуваће или учитати текући списак филтера у обичан текстуални фајл. Редови са префиксом знака узвика (!) сматрају се за коментаре и могу се употребити за разјашњавање или етикетирање скуп филтера.

### Прикључци

Прва поставка овде је Глобално активирај прикључке. Ако испразните ову кућицу, К‑освајач неће користити прикључке. Ако је попуните, К‑освајач ће користити све инсталиране и подешене прикључке које може да нађе.

К‑освајач даље можете ограничити попуњавањем кућице Дозволи само ХТТП и ХТТПС УРЛ‑ове за прикључке.

&nsplugins-kcontrol;